Pta-bus met passasiers gekaap‘n A Re Yeng-bus. Argieffoto: City of Tshwane ŉ Bus met passasiers is Dinsdagmiddag in Pretoria gekaap ná onmin onder sommige taxi-operateurs oor die stad se snelbusdiens. Sheila Lynn Senkubuge, burgemeesterskomiteelid vir paaie en vervoer, het Woensdag gesê die A Re Yeng-bus is glo gekaap deur “misleide busbestuurders” wat ŉ onderneming tussen die Tshwane-metro en drie taxiverenigings verontagsaam het. Die onderneming is in Desember 2017 met die taxi-verenigings van Hammanskraal, Stinkwater en Eersterust aangegaan. Volgens die onderneming word taxibestuurders vergoed om nie meer in die middestad in te gaan nie, maar pendelaars by ŉ nuutgeboude taxi- en busstaanplek by die Wonderboom Junction-winkelsentrum teen R17 per rit op en af te laai. Van Wonderboom Junction word pendelaars met A Re Yeng-busse na die middestad teen R8 per rit vervoer en weer teruggebring. Dié ooreenkoms is op 8 Januarie in werking gestel. “Dinsdagmiddag het taxibestuurders van al drie taxiverenigings uit protes geweier om die passasiers van die staanplek terug na Hammanskraal, Stinkwater en Eersterust te neem. Hulle vra ook sedert 8 Januarie R24 per rit in stede van R17,” het sy gesê. Die bus is tydens die protesaksie gekaap en later in Stinkwater met al die passasiers daarin opgespoor. Die bus is met die hulp van die Tshwane-metropolisse terug begelei na die taxi- en busstaanplek. Die voorval het tot volg gehad dat die busdiens tussen die middestad en noorde van die stad vir sowat twee uur vertraag is. Dit was nie onmiddellik duidelik of iemand weens die voorval in hegtenis geneem is nie. Senkubuge het gesê die voorval is betreurenswaardig en die metro het reeds ŉ dringende vergadering met die verenigings aangevra om te verseker dat al hul lede die ooreenkoms eerbiedig. “As hulle nie daarop ag slaan nie sal die metro regstappe instel om die situasie reg te stel om te verseker pendelaars kry die diens waarop hulle geregtig is,” het Senkubuge bygevoeg.